钦定古今图书集成/明伦汇编/人事典/第060卷 > 《秋怀》梁·有誉
## 钦定古今图书集成/明伦汇编/人事典/第060卷 > 《秋怀》梁·有誉

夕霁凉气发，曲房蔼馀清。金风被兰𦶜，白露浩已盈。
密林谢阳彩，丛薄陨芳荣。迅商无缓调，征鸿怀苦声。
物候既易感，神理固难名。《汉阴》甘灌园，鹿门事躬耕。
金张逐丹毂，王贡飘华缨。由来事不同，各以性自营。
伊予秉微尚，恬旷谐夙情。柱下明守雌，漆园持达生。
缅怀昔人训，烦嚣祇自惊。